钦定古今图书集成/明伦汇编/氏族典/第201卷 > 《郑樵通志》 > 高泰
## 钦定古今图书集成/明伦汇编/氏族典/第201卷 > 《郑樵通志》 > 高泰

按《前秦录》：泰字子伯，渤海蓨人，瞻之从子也。仕燕为
车骑从事中郎。慕容垂之奔于秦也，泰坐免官。尚书
右丞申绍言于慕容评，以泰为尚书郎。秦遣黄门郎
石越聘燕，慕容评示之以奢，欲以夸燕之昌盛。泰言
于评曰：“越言诞而视远，非求好也，乃观衅也。宜耀兵
以示之，用折其谋。今乃示之以奢，益为其所轻矣。”评
不从，泰遂谢病归家。阳平公融尝坐擅起学宫，为有
司所纠劾，遣主簿李纂诣长安自理。纂忧惧道卒。融
问申绍：“谁可使者？”绍曰：“燕尚书郎高泰，清辨有胆智，
可使也。”先是，丞相王猛及融屡辟泰，泰皆不从。至是，
融谓泰曰：“君子救人之急，卿不得复辞。”泰乃从命，至
长安，事遂得释。猛因叹曰：“高子伯岂阳平所宜吏乎！”
入言于坚。坚召见，与语，悦之，问以为治之本。对曰：“治
本在得人，得人在审举，审举在核真。未有官得其人
而国家不治者也。”坚曰：“可谓辞简而理博矣。”以为尚
书郎。泰固请还州，坚许之。及秦之败，秦征东府官属，
疑泰燕之旧臣，有二心。泰惧，与同郡虞曹从事吴韶
逃于渤海。韶曰：“燕军近在肥乡，卿宜从之。”泰曰：“吾以
避祸耳。去一君，事一君，吾所不为也。”申绍闻而叹曰：
“去就以道，可谓君子矣！”